2020. gada 13. decembrī

Komandu stafetē starp dāmām Kendijai ātrākais finiša rezultāts

Svētdien, 13. decembrī Eberspacher Pasaules kausa trešais posms noslēdzās ar komandu stafeti, kurā Latvijas valstsvienību pārstāvēja Kendija Aparjode, Riks Kristens Rozītis un divvietīgā ekipāža Andris Šics/Juris Šics.

Komandu stafetē Kendija Aparjode starp dāmām uzrādīja ātrāko finiša rezultātu – 46.473 sekundes. Pēc Rika Kristena Rozīša un Andra Šica/Jura Šica aizvadītajiem braucieniem Latvijas komanda ieridojās piektajā vietā, trases rekorda īpašniekiem vāciešiem piekāpjoties par 1.298 sekundēm.

Ātrākie komandu stafetē – vācieši 2:23.648, otro vietu izcīnīja Austrijas komanda [+0.036], bet trešie, parādot trīs stabilus braucienus, Polijas valstsvienības kamaniņu braucēji [+1.118].

Noslēdzošais 2020. gada Eberspacher Pasaules kausa posms nākamajā nedēļas nogalē, 19. un 20. decembrī norisināsies Vinterbergā, Vācijā. Sekojiet līdzi mūsu sportistu gaitām tiešraidē Helio un Shortcut kanālā Best4Sport TV.

Informāciju sagatavoja:

Ieva Ose

LKSF sabiedrisko attiecību pārstāve